TÖÖVÕTULEPING

Tallinn							12.03.2024 nr 3-6/24/237-1
							                               
Tellija:
Nimi:				Riigi Kaitseinvesteeringute Keskus
Registrikood: 			70009764
Aadress, postiindeks:		Järve 34a, 11314 Tallinn
Kontakttelefon, e-post:		tel 717 0400, e-post info@rkik.ee

Tellija esindaja:	peadirektor Magnus-Valdemar Saar, kes tegutseb põhimääruse alusel (edaspidi nimetatud Tellija)

Tellija kontaktisik:	Allan Ojarand, 
tel +372 5918 9696, e-post allan.ojarand@rkik.ee	

ja

Töövõtja:
Ettevõtja nimi:			OÜ Nordlin Ehitus
Registrikood: 			11966711
Aadress, postiindeks: 		Keemia tn 15, 10616 Tallinn
Kontakttelefon, e-post: 	tel 502 2504, e-post ylo.older@nordlin.ee 
Töövõtja esindaja:	Ülo Older, kes tegutseb põhikirja alusel (edaspidi nimetatud Töövõtja)

Töövõtja kontaktisiku nimi 
ja kontaktandmed:	Ülo Older, tel 502 2504, e-post ylo.older@nordlin.ee

edaspidi nimetatud ka eraldi Pool või koos Pooled

sõlmisid alljärgneva Lepingu (edaspidi Leping) heas usus ning võtavad Lepingu sõlmimisel arvesse asjaolu, et teevad koostööd Maksu- ja Tolliametiga asjakohaste lepingutingimuste täitmise ja maksukuulekuse tagamiseks:

1.	Lepingu ese

1.1.	Käesoleva Lepingu alusel kohustub Töövõtja teostama omal riisikol Ämari toitlustuskompleksi projekteerimise ja ehitustööd (sh nõrkvoolutööd, lammutustööd ja köögitehnoloogia terviklahendus) (edaspidi nimetatud ka Töö või Tööd) vastavalt käesolevale Lepingule, riigihankes „Ämari toitlustuskompleksi projekteerimine ja ehitus“ (271860) Tellija esitatud lähteandmetele ja ettenähtud ehitus-tehnilistele nõuetele. Tellija kohustub Lepingu tingimustele vastavad Tööd Töövõtjalt vastu võtma ja selle eest tasuma.
1.2.	Lepingu maht on kindlaks määratud Lisas 2 “Töövõtja pakkumus” ja teiste Lepingu lisadega. 
1.3.	Lepingus ja Lepingu lisades reguleerimata küsimustes kuuluvad kohaldamisele kehtivad õigusaktid, sh ehitusseadustiku, autoriõiguse seaduse ja võlaõigusseaduse sätted, vastavad standardid ja hea tava.
1.4.	Lepingus sätestamata tingimuste osas peab Töö vastama sarnasele tegevusele esitatavatele nõuetele ja võimaldama Tellija jaoks Lepinguga eeldatud eesmärgi saavutamist ning olema parima kvaliteediga.
1.5.	Töö ei vasta Lepingu tingimustele juhul, kui kolmandatel isikutel on selle suhtes nõudeid või muid õigusi, mida nemad saavad esitada Tellija vastu.
1.6.	Töövõtja on enne Lepingu jõustumist tutvunud Lepingu täitmise aluseks olevate tingimustega ja on pakkumuse esitamisega kinnitanud, et ta omab Töö teostamiseks vastavaid erialaseid teadmisi ja kogemusi, vahendeid ja seadmeid ning kvalifitseeritud tööjõudu ning et ta täidab lepingulisi kohustusi hea ja asjatundliku hoolsusega ja ta vastab õigusaktides Töö teostamiseks sätestatud nõuetele.
1.7.	Pooled leppisid kokku, et juhul, kui Lepingus ja selle lisades esineb tingimusi, mis on omavahel vastuolus või võimaldavad erinevat tõlgendamist, otsustab Tellija, Lepingu eesmärgist ja esemest lähtuvalt, kuidas tingimust kohaldatakse, arvestades seejuures parimal võimalikul viisil Töövõtja huvidega.

2.	Lepingu täitmise koht

Töövõtja kohustub teostama ehitustööd asukohas Ämari lennubaas, Ämari, 76102 Harju maakond. 

3.	Lepingu dokumendid

3.1.	Lepingu dokumendid koosnevad käesolevast Lepingust, Lepingu lisadest, Lepingu muudatustest ja täiendustest, milles lepitakse kokku pärast Lepingule allakirjutamist.
3.2.	Lepingu lisadeks on:

3.2.1.	Lisa 1. Riigihanke „Ämari toitlustuskompleksi projekteerimine ja ehitus“ (271860) riigihanke alusdokumendid (edaspidi RHAD) (edastatud eelnevalt riigihangete registris) ning riigihanke teabevahetus (pakkujate küsimused ja hankija vastused).
3.2.2.	Lisa 2. Töövõtja pakkumus (edastatud riigihangete registris).
3.2.3.	Lisa 3. Tehniline dokumentatsioon (edastatud andmekandjal või läbi KAEVIK keskkonna).
3.2.4.	Muud Lepingus sätestatud ja Lepingu täitmise käigus vormistatavad dokumendid.

3.3.	Pärast Lepingu jõustumist kohustuvad Pooled lisama käesolevale Lepingule alljärgnevad dokumendid, millised muutuvad automaatselt Lepingu lisadeks ja omavad Lepinguga võrdset juriidilist jõudu:

3.3.1.	Lisa 4. Tööde teostamise detailne ajagraafik (esitatakse Tellijale 7 (seitsme) tööpäeva jooksul pärast Lepingu jõustumist). 
3.3.2.	Panga garantiikiri 10% (kümne protsendi) ulatuses Lepingu tasust koos reservi ja käibemaksuga summas projekteerimise ja ehitusaegse tagatise kohta – esitab Töövõtja pärast Lepingu jõustumist 10 (kümne) tööpäeva jooksul.
3.3.3.	Kindlustuslepingud vastavalt RHAD-is toodud tingimustele - esitab Töövõtja pärast Lepingu jõustumist 10 (kümne) tööpäeva jooksul:

3.3.3.1.	projekteerimise tsiviilvastutuskindlustuse;
3.3.3.2.	tsiviilvastutuskindlustusleping ehitustegevusega kolmandatele         isikutele põhjustatud isiku- või olemasolevale varale esemekahjude hüvitamiseks;
3.3.3.3.	tööde koguriski kindlustuslepingu (CAR leping);

3.3.4.	Panga garantiikiri 2% (kahe protsendi) ulatuses Lepingu tasust koos reservi ja käibemaksuga summas garantiiaegse tagatise kohta – esitab Töövõtja pärast üleandmise-vastuvõtmise lõppakti allkirjastamist vastavalt punktile 10.3.
3.3.5.	Nõrkvoolutööde ja köögitehnoloogia mahutabel esitatakse Tellijale koos pakkumusega.
3.3.6.	Ehitusdokumendid vastavalt õigusaktidele ja Lepingule, muuhulgas seadmete seadistus- ja katseprotokollid, paigaldus-, hooldus- ja kasutusjuhendid.
3.3.7.	Töövõtja poolt koostatud tööjoonised ja tootejoonised, kui need koostatakse.
3.3.8.	Töövõtja poolt koostatud ning Tellija ja teiste õigusaktidest tulenevate kooskõlastamise kohustusega ametiasutuste kooskõlastusega tööprojekt, mis on ehitustööde alustamise eelduseks.
3.3.9.	Tehnilistes küsimustes peetavate koosolekute ja nõupidamiste Poolte allkirjadega protokollid, mis koostatakse Tööde käigus.
3.3.10.	Tellija reservi kasutamise kokkulepped ning muud Lepingu muutmise kokkulepped.

3.4.	Lepingu dokumendid peavad olema vormistatud eesti keeles ning olema terminoloogiliselt üheselt mõistetavad.
3.5.	Töövõtja poolt Lepingu täitmise käigus Tellijale esitatavad valmistajatehase materjalide, seadmete või asjade kohta koostatud dokumendid võivad olla koostatud inglise keeles. Materjalide, seadmete ja asjade kasutusjuhendid ning garantiitingimused peavad olema tõlgitud eesti keelde.

4.	Lepingulised tähtajad

4.1.	Leping jõustub Tellija poolt allkirjastatud Lepingu edastamisest Töövõtja e-posti aadressile.
4.2.	Töövõtja on kohustatud enda poolt allkirjastatud Lepingu Tellijale tagastama 3 (kolme) tööpäeva jooksul arvates Tellija poolt Töövõtjale allkirjastamiseks saadetud Lepingu kätte saamisest. Kui Töövõtja ei tagasta tema poolt allkirjastatud Lepingut nimetatud tähtaja jooksul, võib Tellija kohaldada riigihangete seaduse §-i 119.
4.3.	Projekteerimistööde alustamise tähtaeg on hiljemalt 5 (viie) tööpäeva jooksul pärast Lepingu jõustumist. Ehitustööde alustamise tähtaeg on hiljemalt 5 (viie) tööpäeva jooksul pärast tööfrondi üleandmist Tellija poolt. Tööfrondi üleandmise kohta vormistatakse akt vastavalt Lepingu punktile 7.4.
4.4.	Lepingu eseme üleandmise lõpp-tähtaeg on hiljemalt 16 (kuusteist) kuud Lepingu jõustumisest.
4.5.	Lepingu eseme üleandmise vahetähtaeg on:

4.5.1.	Projekteerimine kuni 6 (kuus) kuud Lepingu jõustumisest.

4.6.	Juhul, kui Tööde teostamine on takistatud sobimatute ilmastikuolude tõttu, on Töövõtja kohustatud sellest viivitamatult Tellijat informeerima vähemalt kirjalikku taasesitamist võimaldavas vormis. Tellijal on õigus hinnata takistuse põhjendatust ning anda nõusolek Tööde osaliseks või täielikuks peatamiseks samas vormis või nõusolekut mitte anda.
4.7.	Juhul, kui Lepingu täitmise käigus selgub, et Tööde tegemine on takistatud kolmandate isikute tõttu (kooskõlastused, õppused jne) Pooltest olenematutel põhjustel, on Pool kohustatud teist Poolt sellest viivitamatult kirjalikult informeerima ning vajadusel Tööde tegemine peatatakse. Takistuse ära langemisest informeeritakse samas vormis ning seejärel peab Töövõtja koheselt Tööde tegemisega jätkama.

5.	Lepingu tasu

5.1.	Lepingu kogumaksumus (edaspidi Lepingu tasu) on 10 510 541,95 (kümme miljonit viissada kümme tuhat viissada nelikümmend üks eurot ja üheksakümmend viis senti) eurot, millele lisandub käibemaks seaduses sätestatud määras. 
5.2.	Summale lisandub vajadusel Tellija reserv 10% (kümme protsenti), 1 051 054,20 (üks miljon viiskümmend üks tuhat viiskümmend neli eurot ja kakskümmend senti) eurot ilma käibemaksuta, ettenägematute tööde jaoks. Reservi kasutamine on võimalik vaid Poolte eelneval kirjalikul kokkuleppel, mis on allkirjastatud Lepingus nimetatud esindajate või kontaktisikute poolt ning Tellija omanikujärelevalve (olemasolul) esindaja poolt. Lepingu tasu koos Tellija reserviga on 11 561 596,15 (üksteist miljonit viissada kuuskümmend üks tuhat viissada üheksakümmend kuus eurot ja viisteist senti) eurot, millele lisandub käibemaks seaduses sätestatud määras.
5.3.	Lepingu tasu kuulub muutmisele üksnes seoses muudatustega tehtavates Töödes (sh Tööde mahu või keerukuse oluline muutumine, Tellijapoolsete juhiste oluline muutmine Töö käigus, mis toob kaasa tehtavate Tööde mahu olulise muutmise vajaduse). Eelnimetatud tingimuste esinemisel Lepingu tasu muutmiseks on nõutav eelnev Poolte vaheline kokkulepe. Pool, kes eelnimetatud alusel Lepingu tasu muutmist soovib, teeb teisele Poolele kirjaliku ettepaneku Lepingu tasu muutmiseks, selgitades ühtlasi muutmise põhjusi. Lepingu tasu muutmine on kehtiv vaid juhul, kui see on vormistatud kirjalikult ja allkirjastatud Poolte poolt.
5.4.	Lepingu tasu maksmine toimub osade kaupa Töövõtja arve alusel 28 (kahekümne kaheksa) päeva jooksul pärast etapiviisiliselt teostamisele kuuluvate Tööde nõuetekohast üleandmist-vastuvõtmist Lepingu punktis 11 ettenähtud korras. Rahalise aktiga fikseeritakse Tööde rahaline seis, kuid nimetatud akti allkirjastamist ei loeta Tööde üleandmiseks Lepingu tähenduses ning see ei ole aluseks ehitise või Töö juhusliku hävimise või kahjustumise riisiko üleminekuks Töövõtjalt Tellijale.
5.5.	Viimase Lepingulise osamakse tasumine eeldab Lepingueseme vastuvõtmist ja heakskiitmist Tellija poolt vastavalt punktile 9.7.
5.6.	Kui Töö ei vasta käesolevast Lepingust tulenevatele nõuetele, võib Tellija alandada tasu summa võrra, millise vääringu võrra vähenes Tööde väärtus võrreldes kokkulepitud tasuga. Käesoleva punkti tähenduses loetakse Töö väärtuse vähenemiseks eelkõige neid eeldatavaid kulutusi, mis tuleb teha Töö vastavusse viimiseks Lepingust tulenevatele nõuetele või summat, mille võrra Töö väärtus jääb Tellija jaoks väiksemaks võrreldes väärtusega, mis oleks olnud algselt vastavuses Lepinguga tehtud Tööl. Tasu võib alandada sõltumata sellest, kas see on juba tasutud või mitte. Tasu alandamine toimub vastava teatega Töövõtjale, kus on näidatud tasu alandamise põhjendus ja ulatus. Tellijal on õigus sõltumata tasu alandamise vaidlustamisest Töövõtja poolt tasaarvestada Tellija poolt Lepingu või mistahes muu õigussuhte alusel Töövõtjale maksmisele kuuluvad summad summaga, mille võrra Tasu vastavalt Lepingule alandati.
5.7.	Tellija poolt makstud mistahes summa, mis ületab Töövõtjale Lepingus ettenähtu, maksab Töövõtja Tellijale tagasi 30 (kolmekümne) päeva jooksul pärast vastava teate saamist.
5.8.	Juhul, kui Töövõtja taotleb Lepingu tasu muutmist põhjustel, mis ei ole nimetatud punktides 5.3 ja 8.7, on Tellijal õigus Lepingu täitmist raamatupidamislikult  auditeerida ning nõuda muuhulgas materjalide ja seadmete tellimist tõendavaid ja alltöövõtjate kasutamist tõendavaid dokumente. Puuduste tuvastamise korral on Tellijal õigus keelduda tasu muutmisest.

6.	Töövõtja on kohustatud:

6.1.	Tegema Lepingu alusel Töid ning hankima selleks vajaliku tööjõu, materjalid, töövahendid ja ehitusmasinad, et saavutada Lepingu punktis 1.1. nimetatud Töö tulemus.
6.2.	Selgitama välja Tellija soovid seoses tehtavate Töödega, arvestama Tellija juhistega ja Tellija kirjalikul nõudmisel tegema Töödes jooksvalt vajalikke muudatusi.
6.3.	Tulenevalt Tööde iseloomust küsima Tellijalt viivitamatult juhiseid ja kooskõlastusi.
6.4.	Valminud Lepingu eseme Lepingus ettenähtud tingimustel ja Lepingu punktis 4.4. nimetatud tähtpäevaks Töö Tellijale akti alusel üle andma.
6.5.	Teavitama kirjalikku taasesitamist võimaldavas vormis Tellijat vähemalt 2 (kaks) nädalat ette punktis 7.2 nimetatud komisjoni kokkukutsumise vajadusest.
6.6.	Tagama Töö tegemisel vajaliku kvalifikatsiooniga tööjõu kasutamise ja kui konkreetsete Tööde tegemiseks on õigusaktides kehtestatud nõuded, et vastavat Tööd võivad teostada isikud, kellel on muuhulgas nõutav majandustegevuse teade, tegevusluba või registreering, siis tagada, et vastavaid töid teostaksid isikud, kellel on nõutud  majandustegevuse teade, tegevusluba või registreering või muu dokument, mis annab isikule õiguse vastava Töö tegemiseks.
6.7.	Tagama, et kui Töövõtja tugines hankemenetluses kvalifitseerimise tingimuste vastavuse tõendamiseks teiste isikute vahenditele, siis teised isikud osalevad vahetult Lepingu täitmisel alltöövõtjatena vähemalt osas, milles teiste isikute vahenditele tugineti. Uue alltöövõtja kooskõlastamiseks kohustub Töövõtja lisama alltöövõtja andmed riigihangete registrisse.
6.8.	Tegema Tööd isiklikult või Tellijaga eelneval kirjalikul kooskõlastusel alltöövõtjate vahendusel. Alltöövõtjate kasutamine ei vabasta Töövõtjat tema kohustustest juba täidetud Lepingu osas ja üleandmata kohustuste osas. Juhul, kui Töövõtja on oma kohustused Tellija nõusolekuta üle andnud kolmandatele isikutele või kasutab neid Tellija keelust hoolimata, võib Tellija Lepingu üles öelda ja nõuda kahju hüvitamist. Alltöövõtjate poolt teostatavate Tööde juhtimise delegeerimine teisele alltöövõtjale või alltöövõtu kasutamine alltöövõtja poolt on keelatud. Kõik alltöövõtjad peavad tegutsema otse Töövõtja juhtimise all.
6.9.	Tagama Tööde vastavuse heale ehitustavale ning kokkulepitud kvaliteedinõuetele.
6.10.	Tagama, et Töödel kasutatavad materjalid, paigaldatavad seadmed ja asjad on uued ning vastavad Lepingu dokumentidele ja et kolmandatel isikutel ei ole neile õigusi, millised takistaksid Lepingu täitmist.
6.11.	Esitama kõik Tööd, mis kattuvad järgnevate tööde või konstruktsioonidega (nn kaetud tööd), ülevaatamiseks Tellija omanikujärelevalvele (selle olemasolul) ning selle kohta koostatakse kaetud tööde akt.
6.12.	Esitama Tellijale kasutatavate materjalide, konstruktsioonide ja asjade kvaliteeti tõendavad dokumendid, vastavustunnistused, sertifikaadid ja nende kasutus- või hooldusjuhendid Töö üleandmisel.
6.13.	Sõlmima objektipõhised projekteerimise ja ehitustegevuse tsiviilvastutuskindlustuste ja koguriskikindlustuse (CAR) Lepingud. Koguriskikindlustuse soodustatud isikuna peab ehitus- ja paigaldustööde osas olema näidatud Tellija. 
6.14.	Tagama, et ta ise ja temaga töö-, töövõtu- või alltöövõtusuhtes olevad isikud järgivad Töödel keskkonnakaitse-, töökaitse-, töö- ja elektriohutuse ning tuleohutuse nõudeid ja meetmeid ning Lepingu objektil kehtivaid turvaprotseduure, ohutuseeskirju ja juurdepääsupiiranguid. Nimetatud kohustuse rikkumise eest kannab vastutust Töövõtja. Juhul, kui käesolevas punktis nimetatud kohustuste täitmise eest on seadusejärgselt vastutav Tellija, siis kohustub Töövõtja hüvitama Tellijale kõik kulud, mis on tingitud nimetatud kohustuste täitmata jätmisega.
6.15.	Lepingu eseme lõplikul valmimisel ja üleandmisel Tellijale üle andma Lepingust ja õigusaktidest tuleneva ehitusdokumentatsiooni digitaalselt (Tellija nõudmisel ka paberkandjal 3 (kolmes) eksemplaris) vähemalt 21 (kakskümmend üks) päeva enne Lepingu eseme üleandmist.
6.16.	Hankima kõik Tööde teostamiseks vajalikud võimalikud kooskõlastused ning kandma nimetatutega seotud kulud (välja arvatud liitumismaksud võrkude valdajatele). Nimetatud kooskõlastuste alla loetakse ka ehitusloa hankimist Tarbijakaitse ja Tehnilise Järelevalve Ametilt.
6.17.	Teostama kõik kontrollmõõdistused, katsetused ja reguleerimised, millised on vajalikud teostatud Tööde, paigaldatud asjade ning süsteemide vastavuse hindamiseks ning vastuvõtuks ja esitama Tellijale nimetatud ehitusdokumendid punktis 6.15. toodud mahus ja tähtpäevaks. Töövõtja kannab ka eeltoodud kulud.
6.18.	Kooskõlastama Tellijaga ja omanikujärelevalvega kõik Tööde tegemisel kasutatavad ehitusmaterjalid, konstruktsioonid ja seadmed.
6.19.	Tagama seoses Tööde teostamisega tema valdusesse antud ehitiste kinnistu korrashoiu, koristama seda ning omal kulul ära vedama Tööde käigus tekkinud prahi jooksvalt ning enne Tööde lõpliku üleandmise-vastuvõtmise päeva puhastama oma ehituspiirkonna.
6.20.	Tasuma ehitustööde teostamise käigus Töövõtja poolt kasutatud vee-, kanalisatsiooni- elektri ja muude vastavate teenuste eest vastavalt fikseeritud näitudele, Tellija või kui vastava teenuse osutaja ei ole Tellija, siis teenuse osutaja esitatud arvete alusel ning nendes märgitud tähtpäevaks. Mõõteriistade puudumisel kohustub Töövõtja paigaldama vajalikud mõõteriistad.
6.21.	Tagama, et tema ja tema alltöövõtjate töölised kannavad ehitusobjektil oma Tööandja eraldusmärke ja kõik ehitusobjektil viibijad kannavad töö sisekorra eeskirjadega määratud juhtudel isikukaitsevahendeid.
6.22.	Tagama Tööde teostamise ajal ehitusobjektil igal tööpäeval kohal oleva objektijuhi.
6.23.	Dokumenteerima tehtavad Tööd ja hoidma objektil 1 (ühte) komplekti ehitusprojekte, jooniseid ning muid ehitusega seonduvaid dokumente, pidama vormikohast ehituspäevikut, vormistama kaetud Tööde kohta vormikohased aktid ja esitama need allkirjastamiseks Tellija omanikujärelevalvele, kasutama Töödes ainult kehtivatele standarditele vastavaid sertifitseeritud tooteid ja materjale.
6.24.	Andma Töö vastavuses Lepinguga Tellijale üle vabana kolmandate isikute õigustest, mida nad saaksid esitada Tellija vastu ning võimaldama Tellijale takistamatu ning piiramatu valduse ja omandi Töö tulemusel tekkinud varale. Sama kehtib Töö vastava osa kohta Lepingu lõpetamise korral ühe Poole poolt vastavuses käesoleva Lepinguga.
6.25.	Tegema Töö, mille kasutamisel oleks võimalik järgida kõiki kehtivatest õigusaktidest tulenevaid nõudeid ja kehtivaid norme.
6.26.	Täitma ka muid Lepingust, õigusaktidest, heast ehitustavast või Tellija vastavatest õigustest tulenevaid kohustusi.
6.27.	Teatama vajadusest kalduda kõrvale Tellija poolt antud juhistest ja ära ootama viimase otsuse, v.a juhul, kui viivitusega kaasneks Tellijale ilmselt ebasoodne tagajärg ja kui asjaoludest tulenevalt võib eeldada, et Tellija kiidab kõrvalekaldumise heaks. Juhul, kui Tellija poolt antud juhistest kinnipidamisega kaasneks Tellijale ilmselt ebasoodne tagajärg, võib Töövõtja järgida juhiseid alles siis, kui ta on kirjalikult juhtinud Tellija tähelepanu ebasoodsale tagajärjele ja Tellija ei muuda juhiseid.
6.28.	Tegema Töö hoolikalt, Tellija parimates huvides ja Tellija jaoks parima kasuga, tegutsema Töö teostamisel üldiselt tunnustatud kutseoskuste tasemel ja vältima Tellijale kahju tekkimist.
6.29.	Teavitama koheselt Tööde käigus avastatud kahtlastest esemetest (nt lõhkekeha või muu kahtlane objekt) Tellija kontaktisikut, peatama Tööd piirkonnas, tähistama leitud kahtlase eseme asukoha ning liikuma alast eemale ohutusse kaugusesse. Töödega jätkamine antud piirkonnas on lubatud peale kahtlas(t)e eseme(te) kontrolli Tellija poolt organiseeritud spetsialistide poolt.
6.30.	Mitte avaldama kolmandatele isikutele Tööde teostamise käigus teatavaks saanud konfidentsiaalset infot nii Töö teostamise ajal kui ka määramata ajal peale Lepingu lõppemist.
6.31.	Viivitamatult kirjalikku taasesitamist võimaldavas vormis teavitama Tellijat kõigist Töö teostamisega seotud olulistest asjaoludest, eelkõige nendest, mis võivad ajendada Tellijat muutma Töövõtjale antud juhiseid, samuti kirjalikult andma Tellija nõudmisel viimasele teavet teenuse osutamise kohta.
6.32.	Töövõtja kohustub märgistama kõik projekti dokumendid, projektiosad ja projekteerimise  ja muude tööde käigus loodavad dokumendid vastavalt tehnilises dokumentatsioonis esitatud nõuetele, sealhulgas märgistama dokumendid asutusesiseseks  kasutamiseks tunnistatud teabe märkega vastavalt tehnilises dokumentatsioonis esitatud nõuetele.

7.	Tellija on kohustatud:

7.1.	Tasuma Lepinguga kooskõlas teostatud Tööde eest käesoleva Lepingu punktis 5.1 kokkulepitud tasu.
7.2.	Vaatama üle ja võtma vastu kokkulepitud tingimustele vastavad Tööd, kutsuma kokku vastuvõtukomisjoni. Komisjoni kokkukutsumise eeltingimuseks on omanikujärelevalve meeskonna poolt teostatud eelülevaatus, mille kohta saadetakse Tellijale kinnitus, et objekt on komisjoni ülevaatuseks valmis.
7.3.	Tagama ehitustööde alustamise tähtpäevaks Lepingu esemele Tellija omaniku- järelevalve.
7.4.	Andma 5 (viie) tööpäeva jooksul pärast tööprojekti kooskõlastamist Töövõtjale üle tööfrondi, kui ei ole kokkulepitud teisiti. Üleandmise kohta vormistatakse akt. 
7.5.	Kooskõlastama 5 (viie) tööpäeva jooksul Töövõtja poolt esitatud Tööde üleandmise-vastuvõtmise akti või esitama sama aja jooksul kirjalikult põhjendatud vastuväited või teatama kooskõlastamise tähtaja pikendamisest. 

8.	Lepingu muutmine

8.1.	Lepingut muudetakse Lepingus ja õigusaktides sätestatud tingimustel ja muudatused peavad olema vormistatud Poolte kirjaliku kokkuleppena.
8.2.	Muudatust sooviv Pool teeb kirjaliku ettepaneku, millele teine Pool annab oma seisukoha vähemalt kirjalikku taasesitamist võimaldavas vormis 5 (viie) tööpäeva jooksul. Juhul, kui Lepingu muutmise asjaolusid on vaja täpsustada, võib tähtaeg olla pikem. Kui teine Pool ei anna Lepingu muutmiseks nõusolekut, siis Lepingu muudatust ei vormistata.
8.3.	Muudatusettepaneku tegija peab koos muudatuste põhjenduse ja selgitusega ära tooma ka muudatuse mõju Lepingu tähtajale ja maksumusele.
8.4.	Poolel ei ole õigust taotleda Lepingu muutmist, mis on põhjustatud Poole enda kohustuse mittetäitmisest või mittenõuetekohasest täitmisest. Muuhulgas on Poolel  õigus taotleda Lepingu tähtaja muutmist Lepingu punktides 4.5. ja 4.6. nimetatud juhtudel.
8.5.	Kui Lepingu muutmiseks esineb mitu muudatuste põhjust, ei ole Töövõtjal õigust tähtaegade pikendamisel nõuda tähtaegade summeerimist. Tähtaega pikendatakse muudatuste koosmõju arvestades.
8.6.	Töövõtjal on õigus nõuda Lisas 4 toodud detailse ajagraafiku muutmist, sh tähtaegade pikendamist:

8.6.1.	Vääramatu jõu asjaolude ilmnemisel. Vääramatu jõud on asjaolu, mida Töövõtja ei saanud mõjutada ja mõistlikkuse põhimõttest lähtudes ei saanud temalt oodata, et ta Lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
8.6.2.	Kui muudatuste tegemise vajadus on põhjustatud Tellija ebaõigetest juhistest või korraldustest või Tellija vajadused on muutunud.
8.6.3.	Kui muudatuste tegemise vajadus on põhjustatud teiste Töövõtjate tööst, kes samal ajal töötavad otselepinguga Tellija juures ja ei täida oma töökohustusi nõuetekohaselt ja ei anna tööfronti kokkulepitud ajal üle Töövõtjale. Antud olukorrast on Töövõtja kohustatud koheselt informeerima Tellijat ja oma kohustusi täitma võimalikus ulatuses.
8.6.4.	Kui muudatused on põhjustatud vajadusest muuta ehitusprojekti. Enne muudetud projektikohaste Töödega alustamist peab Töövõtja välja selgitama Tellija muudatuste mõju Lepingu tähtajale ja hinnale ja tegema Tellijale vastava kulude arvestuse. 
8.6.5.	Kui Tellija antavad kooskõlastused on kokkulepitust pikemad s.h kui Tellija  või lõppkasutaja muudavad esialgset lahendust ja sellest tulenevalt ei saa Töövõtja Lepingut tähtaegselt täita.
8.6.6.	Kui Tellija ei anna töömaad õigeaegselt Töövõtjale üle.
8.6.7.	Lepingu punktis 4.5 ja 4.6. nimetatud juhul.

8.7.	Lepingu muudatuste mõju Lepingu tasule:

8.7.1.	Juhul, kui tehnilise dokumentatsiooni muudatuse tõttu tekivad Töövõtjal täiendavad kulud, mida Töövõtjal ei olnud võimalik Lepingu tasu pakkumisel ette näha, on Töövõtjal õigus saada täiendavate kulude katteks vastavat tasu.
8.7.2.	Ehitusprojekti muudatuste korral tuleb muudatuste mõju Lepingu tasule ja ajagraafikule kokku leppida kirjalikult enne Töödega alustamist.

9.	Arveldused

9.1.	Töövõtja pakkumusena esitatud Tööde (Lepingu lisa 2) maksumuse esildis on Pooltele siduv.
9.2.	Töövõtja kohustub teostatud Tööde kohta koostatud aktil esitama muuhulgas informatsiooni Lepingu täitmisest hetkeseisuga kogu Lepingu tasu suhtes.
9.3.	Juhul, kui Tellija avastab Tööde vastuvõtmisel teostatud Tööde mittevastavuse Lepingu tingimustele, on Tellijal õigus puudustega Töö maksumust kinni pidada kuni Töövõtja poolt Tööde Lepingutingimustega vastavusse viimiseni ja Tööde üleandmiseni Tellijale Lepingu punktis 11 ettenähtud korras.
9.4.	Tellija ei tasu Töövõtjale ettemaksu.
9.5.	Tellija võib Töövõtjale tasuda teostatud Töö osa eest, mis on akteeritud Tellija ja Töövõtja poolt, kusjuures nimetatud akteerimist ei loeta Töö või selle osa üleandmiseks ja vastuvõtmiseks Lepingu punkti 11 mõttes. Eelnimetatud tööosa eest tasumine toimub rahalise akti, Tööde üleandmise-vastuvõtmise akti ja Töövõtja arve alusel 28 (kahekümne kaheksa) päeva jooksul arvates arve saamisest. Arved esitatakse masintöödeldava e-arvena. Arvele märkida Tellija kontaktisiku nimi, riigihanke viitenumber ja Lepingu number. Arve aluseks olev varasemalt allkirjastatud Tööde üleandmise-vastuvõtmise akt tuleb saata Tellija kontaktisiku e-mailile.
9.6.	Akteerimisele kuuluvad ainult teostatud ja omanikujärelevalve poolt heakskiidetud Tööd. Paigaldamata materjalid ja seadmed ei kuulu akteerimisele.
9.7.	Viimane osamakse, mis moodustab Lepingu mahust 10% (kümme protsenti), tasutakse pärast Tööde üleandmise-vastuvõtmise lõppakti koostamist Töövõtja arve alusel 28 (kahekümne kaheksa) päeva jooksul arvates arve saamisest.
9.8.	Punktis 5.2 nimetatud reserv ei kuulu Tellija poolt Töövõtjale tasumisele ning reservi kasutatakse üksnes juhul, kui ilmneb võrreldes seni tellitud Töödega selliste täiendavate tööde tellimise vajadus, mida Tellija esialgsete Tööde tellimisel ette ei näinud. Reservi kasutamise üle otsustab Tellija Töövõtja kirjaliku ettepaneku alusel.
 
10.	Garantii

10.1.	Töövõtja annab Tellijale panga garantiikirja Tellija kasuks märkega “first demand” (“esimesel nõudmisel”) ehitusaegse tagatise 10% (kümne protsendi) ulatuses Lepingu tasust koos reservi ja käibemaksuga summas kogu ehitusperioodiks ning sellele järgnevaks 28 (kahekümne kaheksaks) päevaks.
10.2.	Töövõtja annab Tellijale panga garantiikirja Tellija kasuks märkega “first demand” (“esimesel nõudmisel”) garantiiaegse tagatise 2% (kahe protsendi) ulatuses Lepingu tasust koos reservi ja käibemaksuga summas.
10.3.	Punktis 10.2. nimetatud tagatis antakse kogu garantiiperioodiks pluss 2 (kaks) kuud. Nimetatud garantiikiri tuleb Töövõtja poolt Tellijale üle anda mitte hiljem kui 5 (viis) tööpäeva pärast Tööde üleandmise-vastuvõtmise lõppakti allkirjastamist. Kui Töövõtja rikub käesolevas punktis nimetatud pangagarantii esitamise kohustust, on Tellijal õigus keelduda oma maksekohustuste täitmisest kuni pangagarantii esitamiseni.
10.4.	Töövõtja poolt Töödele antav garantiiaeg on 36 (kolmkümmend kuus) kuud. Garantiiaeg algab Tööde üleandmise-vastuvõtmise lõppakti koostamise päevast.
10.5.	Tööde käigus üle antud materjalidele, seadmetele ja inventarile kehtib valmistajatehase või tootja antud garantiiaeg ning see algab Tööde üleandmise-vastuvõtmise lõppakti koostamise päevast ja ei või olla lühem kui 36 (kolmkümmend kuus) kuud. Põhikonstruktsioonide garantiiaeg ei või olla lühem kui 10 (kümme) aastat.
10.6.	Garantiiaeg lõpeb garantii kehtivuse lõpptähtpäevale eelneva garantii garantiiülevaatusega. Garantiiülevaatuse kohta koostatakse garantiiülevaatuse akt, millest üks eksemplar jääb kummalegi poolele. Garantiiülevaatus teostatakse poolte esindajate või nende volitatud isikute poolt. Garantiiülevaatuse käigus ilmnenud Töö mittevastavus Lepingule ja puuduste kõrvaldamiseks Tellija poolt antav mõistlik tähtaeg fikseeritakse aktis, millest kummalegi poolele antakse üks eksemplar. Garantiiülevaatusel tehtud märkused peavad olema Töövõtja poolt korrigeeritud enne garantiikirja kehtivuse lõpptähtaega.
10.7.	Punktis 10.4. nimetatud garantii kehtib Töödele. Tööde garantii kehtib ka kõigile Tööde käigus ehitisse püsivalt paigaldatud materjalidele, seadmetele ja asjadele (ehitise ja selle tehnosüsteemide osad jne), mis muutuvad ehitise olulisteks osadeks. Juhul, kui materjalide, seadmete ja muude asjade valmistajatehase või tootja kehtestatud garantiiaeg on lühem kui p 10.4. näidatud, siis annab Töövõtja nimetatud materjalidele ja seadmetele omapoolse täiendava garantii.
10.8.	Juhul kui garantiiaegsed puudused või takistused on tekitanud avariiolukorra, mistõttu ei  ole võimalik ehitist, selle osa või selle tehnosüsteemi sihtotstarbeliselt kasutada, kohustub Töövõtja kõrvaldama puuduse mõistliku aja jooksul, tagades vähemalt ajutise toimiva lahenduse 3 (kolme) tööpäeva jooksul.
10.9.	Ehitise kasutamisega seotud mitteolulised puudused kõrvaldatakse üldjuhul pärast garantiiülevaatust Poolte kokkulepitud ajal. 
10.10.	Juhul, kui Töövõtja ei kõrvalda Tellija kirjalikust meeldetuletusest hoolimata garantiiülevaatusel fikseeritud puudusi kokkulepitud tähtajaks, on Tellijal õigus kõrvaldada puudused ja mittevastavused ise või tellida vastavad tööd kolmandalt isikult ning Töövõtja on kohustatud hüvitama Tellijale kõik sellega kaasnevad põhjendatud kulud.
10.11.	Lepingus garantiiaja kohta sätestatu ja Tööde vastuvõtmine Tellija poolt ei välista ega piira Töövõtja vastutust ega Tellija nõuete aegumist võlaõigusseaduse, tsiviilseadustiku üldosa seaduse või muude õigusaktide alusel.

11.	Tööde üleandmine ja vastuvõtmine

11.1.	Pooled kohustuvad Tööd üle andma ja vastu võtma etapiviisiliselt. Etapiviisiliselt teostatud Tööde kohta koostatakse üleandmise-vastuvõtmise akt, mis allkirjastatakse poolte poolt.
11.2.	Tellija kohustub nii etapiviisiliste Tööde kui ka Tööde resultaadi üleandmisel igakordselt teostatud Tööd üle vaatama ja kontrollima Tööde vastavust Lepingutingimustele ja Lepingu lisadele.
11.3.	Juhul, kui Tellija avastab Tööde üleandmisel-vastuvõtmisel Tööde mittevastavuse Lepingu tingimustele ja Lepingu lisadele (Tööd on ebakvaliteetsed või Töövõtja on teostatud Töid väiksemas mahus või Töövõtja on teostanud Töid, milles Pooled ei ole kokku leppinud või paigaldatud asjadel ei ole kokkulepitud omadusi või neid ei ole võimalik kasutada ettenähtud otstarbel jms mittevastavus Lepingutingimustele), on Tellijal õigus keelduda Tööde vastuvõtmisest, nende eest tasumisest ja kohustus fikseerida esitatud aktis avastatud puudused, näidates selles ühtlasi ära mõistliku aja puuduste kõrvaldamiseks.
11.4.	Pooled kohustuvad Lepingule mittevastavate või teostamata jäetud Tööde kohta koostama akti, millest 1 (üks) eksemplar jääb kummalegi Poolele.
11.5.	Töövõtja poolt tehtud Tööde üleandmist-vastuvõtmist ei toimu enne, kui Töös esinevad puudused on Töövõtja poolt ja tema kulul nõuetekohaselt kõrvaldatud.
11.6.	Tööde lõpliku valmimise kohta koostavad Pooled Tööde üleandmise-vastuvõtmise lõppakti. Tööde üleandmise-vastuvõtmise lõppakt koostatakse 2 (kahes) eksemplaris, kummalegi poolele 1 (üks).
11.7.	Juhul, kui Tellija keeldub Töövõtja poolt nõuetekohaselt teostatud Tööde vastu võtmisest, kohustub Töövõtja andma Tellijale teostatud Tööde vastuvõtmiseks täiendava mõistliku aja, mis ei või olla lühem kui 10 (kümme) tööpäeva. Tööd loetakse sellisel juhul Tellija poolt vastuvõetuks Töövõtja poolt antud tähtaja saabumise päevale järgnevast päevast. Eelnimetatud juhtumil ei loeta üleandmise-vastuvõtmise tähtpäeva edasilükkumist Töövõtjapoolseks Lepingu rikkumiseks, mistõttu ei kuulu rakendamisele Lepingus või seadustes ettenähtud sanktsioonid.
11.8.	Juhul, kui teostatud Töödes ilmnevad puudused vastuvõetud Tööde kasutusse võtmisel, kuid garantiiajal, kohustub Tellija esimesel võimalusel kirjalikult teavitama Töövõtjat pärast Tööde Lepingutingimustele mittevastavusest teadasaamist ja andma Töövõtjale tähtaja puuduste kõrvaldamiseks.
11.9.	Juhul, kui Tellijale üle antud asjad ei vasta Lepingutingimustele on Tellijal õigus nõuda Töövõtjalt asja tasuta väljavahetamist või parandamist.
11.10.	Kõikide Töödes esinevate puuduste kõrvaldamisega seotud kulud jäävad Töövõtja kanda.

12.	Riski üleminek

12.1.	Tööde teostamisel kannab juhusliku hävimise või kahjustumise riisikot Töövõtja. Töövõtjal ei ole õigust nõuda tasu teostatud Tööde eest, mis on hävinud või kahjustunud enne nende vastuvõtmist Tellija poolt. Teostatud Tööde etapiviisilise vastuvõtmise aktid ei ole Tellija poolt Tööde vastuvõtmise aluseks juhusliku hävimise või kahjustumise riisiko ülemineku mõttes.
12.2.	Tööde juhusliku hävimise või kahjustumise riisiko läheb Tellijale üle valminud Tööde lõplikul vastuvõtmisel punkti 11.6 kohaselt. 
 
13.	Vastutus Lepingu rikkumise eest

13.1.	Töövõtja vastutus: 

13.1.1.	Lepingu mittenõuetekohase täitmise või täitmata jätmise korral kannab Töövõtja Tellija ees vastutust vastavalt Lepingule ja kehtivale õigusele.
13.1.2.	Tellijal on õigus nõuda Tööde parandamist või asendamist uuega, andes Töövõtjale selleks mõistliku tähtaja.
13.1.3.	Töövõtja vastutab Tellija ees kõigi alltöövõtjate poolt Tööde teostamise ja teostatud Tööde vastavuse eest Lepingu tingimustele ja Lepingu lisadele.
13.1.4.	Tööd loetakse Lepingu tingimustele mittevastavaks ka juhul, kui Töövõtja Tööde üleandmisel-vastuvõtmisel ei esita Tööde juurde kuuluvaid Lepingu või õigusaktide alusel üleandmisele kuuluvaid dokumente.
13.1.5.	Töövõtja kohustub kokkulepitud Tööde täitmise lõpptähtaja ületamise eest tasuma Tellija nõudmisel leppetrahvi 0,25% (null koma kakskümmend viis protsenti) Lepingu tasust (käibemaksuta kogusummast) (p 5.1) iga kalendripäeva eest arvates üleandmise tähtpäevale järgnevast päevast. Leppetrahvi maksimaalne määr on 10% (kümme protsenti) Lepingu summast.
13.1.6.	Kui Töövõtja ei pea kinni Tööde teostamise ajagraafikust (Lisa 4) ja muudest Lepingu täitmise käigus fikseeritud tähtaegadest või Lepingus, eelkõige Lepingu punktis 6, sätestatud mistahes kohustusest, on Tellijal õigus nõuda Töövõtjalt leppetrahvi summas kuni 6000 (kuus tuhat) eurot iga tähtaja ületamise või rikkumise juhu kohta.
13.1.7.	Tellija peab teatama Töövõtjale leppetrahvi nõude esitamisest hiljemalt 60 (kuuekümne) päeva jooksul arvates päevast, mil Tellijal sai rikkumisest teada. Juhul, kui leppetrahvi nõude asjaolusid on vaja täpsustada, võib tähtaeg olla pikem.
13.1.8.	Lisaks leppetrahvile on Tellijal õigus nõuda Töövõtjalt tekitatud kahjude hüvitamist. Kahju hüvitamist võib nõuda osas, mida leppetrahv ei katnud.
13.1.9.	Tellijal on õigus tasaarveldada Töövõtjale maksmisele kuuluvast Lepingu tasust Lepingust tulenevaid ja Tellija poolt rakendatud leppetrahve. Tellija võib rakendatava leppetrahvi rahalise väärtuse tasaarveldada Tellijale vajaliku Lepingust tuleneva Töö maksumuse väärtusega.
13.1.10.	Töövõtja poolt Lepingu punktis 6.13. nimetatud kindlustuslepingute mitteesitamisel Lepingu punktis 3.3.3. märgitud tähtaegadel, on Tellijal õigus kindlustuslepingud sõlmida Lepingus ettenähtud tingimustel Töövõtja arvel. Tellija poolt tasutud kindlustusmaksed võib Tellija tasaarvestada Töövõtjale tasumisele kuuluvate summadega. Lisaks võib Tellija Töövõtjalt nõuda punkti 6.13. rikkumise korral leppetrahvi summas kuni 6000 (kuus tuhat) eurot.

13.2.	Tellija vastutus:

13.2.1.	Kui Tellija ei tasu teostatud Tööde eest Lepingus ettenähtud tähtajaks (välja arvatud Lepingu punktis 9.3. ettenähtud juhul), peab Tellija tasuma viivist 0,25% (null koma kahekümne viie protsendi) ulatuses tasumisele kuuluvast summast iga tasumisega viivitatud päeva eest. Viivist arvestatakse alates tasumise tähtpäevale järgnevast päevast kuni tasumise päevani.
13.2.2.	Kui Tellija rikub oluliselt Lepingus ettenähtud tasumise tingimusi, võib Töövõtja õiguskaitsevahendina kasutada omapoolsete Lepingus sätestatud kohustuste täitmisest keeldumist ja peatada Tööde tegemine. Oluliseks rikkumiseks, mis annab õiguse Töövõtjal nimetatud õiguskaitsevahendit rakendada, on asjaolu, kui Tellija on viivitanud heakskiidetud aktide alusel tasumisele kuuluvate arvete tasumisega rohkem kui 40 (nelikümmend) päeva arvates arve maksetähtpäevale järgnevast päevast. Juhul, kui Töövõtja kasutab käesolevas punktis ettenähtud õiguskaitsevahendit, katkeb viivise arvestamine Tellija poolse tasumisega viivitamise eest.
13.2.3.	Juhul, kui Töövõtja katkestab omapoolsete kohustuste täitmise Lepingu punktis 13.2.2. toodud alusel, pikeneb Tööde teostamise lõpptähtpäev päevade võrra, mil kohustuste täitmine oli peatatud.
13.2.4.	Tellija ei vastuta ühegi tööseisakust tingitud täiendava kulutuse või tekkinud kahju eest, välja arvatud juhul, kui tööseisak on põhjustatud Tellija käesoleva Lepinguga vastuolus olevast tegevusest.
13.2.5.	Pooled on kokku leppinud, et Töövõtja ei rakenda oma Lepingust tulenevate nõuete tagamiseks pandiõigust võlaõigusseaduse § 654 alusel.

13.3.	Vääramatu jõud:

13.3.1.	Pool ei vastuta oma kohustuste rikkumise eest, kui ta tõendab, et rikkus kohustust takistava asjaolu tõttu, mida ta ei saanud mõjutada ja kui sellise takistava asjaolu arvesse võtmist Lepingu sõlmimise ajal või selle vältimist või takistavast asjaolust või selle tagajärgedest ülesaamist ei saanud temalt mõistlikkuse põhimõttest lähtudes oodata.
13.3.2.	Kui punktis 13.3.1. nimetatav takistav asjaolu on ainult ajutine, ei vastuta Pool kohustuste rikkumise eest üksnes aja vältel, mil takistav asjaolu mõjutas kohustuse täitmist.
13.3.3.	Pool loetakse vastutavaks kohustuste rikkumise eest, kui kohustuste rikkumise eest vastutab tema esindaja või isik, keda ta oma kohustuste täitmiseks kasutab.
13.3.4.	Pool, kes rikub kohustust punktis 13.3.1. nimetatud takistava asjaolu tõttu, peab sellest asjaolust ja selle mõjust tema võimele kohustust täita teatama viivitamata pärast seda, kui ta sai takistavast asjaolust teada või pidi sellest teada saama. Teatamata jätmise korral vastutab ta sellega teisele Poolele tekitatud kahju eest.
13.3.5.	Punktis 13.3.1. nimetatud takistava asjaolu esinemine ei vabasta Pooli kohustusest võtta tarvitusele kõik võimalikud abinõud kohustuste rikkumise tekitatava kahju vältimiseks või vähendamiseks.
13.3.6.	COVID-19 pandeemiast tulenevat ei käsitle pooled vääramatu jõuna. Juhul, kui pärast Lepingu sõlmimist kehtestatakse uusi ettenägematuid piiranguid, mis on seotud COVID-19 pandeemiaga ning millest johtuvalt ei ole võimalik või on takistatud Lepingu täitmine, siis võib see olla käsitletav vääramatu jõuna.
13.3.7.	Vene Föderatsiooni ja Valgevenega seotud impordi piirangutest tulenevat mõju Lepingu täitmiseks vajaliku kauba tarnetele ei käsitle pooled vääramatu jõuna juhul, kui need asjaolud esinesid Lepingu sõlmimise hetkel.

14.	Lepingu lõppemine ja lõpetamine

14.1.	Käesolev Leping lõpeb Poolte Lepinguliste kohustuste nõuetekohasel täitmisel, Poolte kokkuleppel, käesolevas Lepingus ja kehtivas õiguses ettenähtud alustel.
14.2.	Tellijal on õigus Leping igal ajal üles öelda võlaõigusseaduse §-i 655 alusel.
14.3.	Lepingust ülesütlemise kohta edastab Tellija Töövõtjale koheselt kirjaliku Lepingust ülesütlemise avalduse. Lepingust ülesütlemine loetakse toimunuks, kui Töövõtja on ülesütlemiseavalduse kätte saanud.
14.4.	Tellijal on õigus käesolevast Lepingust taganeda ja tekitatud kahjude hüvitamist nõuda juhul, kui Töövõtja ei asu Lepingut täitma või viivitab Tööde alustamisega. Töövõtja loetakse Lepingu täitmisega viivitanuks, kui Töövõtja ei ole alustanud Tööde teostamist 10 (kümne) tööpäeva jooksul Lepingu punktis 4.3. nimetatud Tööde alustamise tähtpäevast.
14.5.	Lepingust taganemise kohta edastab Tellija Töövõtjale koheselt kirjaliku Lepingust taganemise avalduse. Taganemine loetakse toimunuks, kui Töövõtja on taganemiseavalduse kätte saanud.
14.6.	Töövõtja poolt oluliste Lepingu tingimuste rikkumise tõttu Lepingust taganemise korral ei ole Tellija kohustatud tasuma Töövõtjale kokkulepitud Lepingu tasu v.a taganemise hetkeks teostatud ja vastuvõetud etappide eest. Oluliseks Lepingurikkumiseks loetakse muuhulgas:

14.6.1.	Töövõtja ei täida ükskõik millist Lepingujärgset kohustust talle Tellija poolt kohustuse täitmiseks antud täiendava tähtaja jooksul.
14.6.2.	Töövõtja suhtes on tehtud pankrotiotsus, Töövõtja vara on arestitud või Töövõtja majanduslik seisund on oluliselt halvenenud.
14.6.3.	Töövõtja ei vii Lepingutingimustele mittevastavaid Töid Lepingutingimustega vastavusse või oluliselt viivitab Tööde Lepingutingimustega vastavusse viimisega.
14.6.4.	Töövõtja ei täida Lepingu kehtivuse ajaks antud garantiiajal kehtivaid Lepingujärgseid kohustusi või viivitab nende täitmisega oluliselt.
14.6.5.	Kui Lepingu täitmise ajal kaotavad Töövõtjale väljastatud ja Lepinguliste Tööde teostamiseks vajalikud litsentsid ja tegevusload kehtivuse ja Töövõtja ei võta ette toiminguid nende pikendamiseks või uute väljastamiseks.
14.6.6.	Töövõtja ei alusta Tööde teostamist 10 (kümne) tööpäeva jooksul Lepingu punktis 4.3. nimetatud Tööde alustamise tähtpäevast või Töövõtjal on mahajäämus Tööde teostamise ajagraafikust rohkem kui 15 (viisteist) tööpäeva.

14.7.	Juhul, kui Töövõtja ei kõrvalda Töös esinevaid puudusi, ei kõrvalda puudusi ettenähtud tähtajaks või kõrvaldab selliselt, et Töö ei vasta endiselt Lepingutingimustele, on Tellijal õigus Lepingu punkti 14.6. alapunktides ettenähtud asjaolude esinemisel taganeda Lepingust ja nõuda kahjude hüvitamist. Lepingust taganemise kohta edastab Tellija Töövõtjale koheselt kirjaliku Lepingust taganemiseavalduse. Taganemine loetakse toimunuks, kui Töövõtja on taganemisavalduse kätte saanud.
14.8.	Tellijal on õigus peatada Töö teostamine Töövõtja poolt, kui Töövõtja ei täida kohaselt kasvõi ühte Lepingu punktis 6 sätestatud kohustust ja niisuguse mittetäitmise tulemusena võib sattuda ohtu Lepingule vastava Töö tegemine ja selle üleandmine või võib tekkida muu oht Tellija või kolmanda isiku varale või õigustele.
14.9.	Tellijal on õigus peatada Töö teostamine punktis 14.8. toodud alustel niikauaks, kuni on tagatud kõigi Lepingu punktis 6 sätestatud Töövõtja kohustuste kohane täitmine. Töö teostamise peatamine Tellija poolt ei anna Töövõtjale õigust nõuda Lepingus sätestatud Töö teostamise aja või vaheetappide valmimise tähtpäevade edasilükkamist ning Tellijal säilivad kõik Lepingust tulenevad õigused, sealhulgas õigus nõuda Töövõtjalt leppetrahvi vastavalt Lepingu punktile 13.1.

15.	Tehnilistes küsimustes peetavad objekti koosolekud

15.1.	Poolte korralised koosolekud toimuvad vähemalt 1 (üks) kord nädalas, kui Pooled ei lepi kokku teisiti. Aeg ja koht täpsustatakse Poolte kontaktisikute vahel pärast Lepingu jõustumist.
15.2.	Erakorralised koosolekud toimuvad ühe Poole nõudmisel mitte hiljem kui 3 (kolme) tööpäeva jooksul alates sellekohase e-kirjaga saadetud teate esitamisest teisele Poolele.
15.3.	Objekti koosolekute käik ja sisu protokollitakse Töövõtja poolt ning edastatakse hiljemalt 2 (kahe) tööpäeva jooksul kõikidele osalejatele e-posti teel. Protokolli poolte vahel kooskõlastatud redaktsioon allkirjastatakse Poolte esindajate poolt hiljemalt järgmisel objekti nõupidamisel.

16.	Koostöö Maksu- ja Tolliametiga

16.1.	Tellija ja Töövõtja teevad koostööd Maksu- ja Tolliametiga asjakohaste Lepingutingimuste täitmise ja maksekuulekuse tagamiseks.
16.2.	Tellija kontrollib enne arve, mille maksumus on koos käibemaksuga 10 000 (kümme tuhat) eurot või rohkem, tasumist Töövõtja maksuvõla puudumist Maksu- ja Tolliameti kodulehekülje kaudu. Vähemalt 10 000 (kümne tuhande) eurose maksuvõla olemasolu korral informeerib Tellija tasutavast arvest Maksu- ja Tolliametit.
16.3.	Töövõtja tagab ehitusplatsil juurdepääsuõiguse saanud isikutest nimekirja pidamise ja selle esitamise võimaldamise ehitusobjektil, lähtudes isikuandmete töötlemisel isikuandmete kaitse seadusest. Nimekiri koostatakse isikusamasust ja isiku tööandjat võimaldava täpsusega (tööandja nimi ja registrikood, isiku nimi ja isikukood või sünniaeg) ning see peab andma reaalse ülevaate konkreetsest Töövõtjast, sh alltöövõtjast ja iga tema töötaja tööaja kestusest Lepingu objektiks olevate Tööde teostamisel. Esitatud andmete õigsuse eest vastutab Töövõtja.
16.4.	Tellijal on õigus punktis 16.3. nimetatud nimekirja edastada riiklikku järelevalvet teostavatele asutustele (sh Maksu- ja Tolliametile, Politsei- ja Piirivalveametile, Tööinspektsioonile ja Sotsiaalkindlustusametile).
16.5.	Töövõtja peab enne alltöövõtjate kasutamist kooskõlastama Tellijaga kõik alltöövõtjad olenemata alltöövõtu korras tellitava konkreetse töö maksumusest lähtudes punktist 6.7. 
16.6.	Tellija kontrollib Lepingu täitmisel lisanduva alltöövõtja kõrvaldamise aluseid ning nõuab seaduses sätestatud juhul alltöövõtja asendamist.
16.7.	Pakkumuses nimetatud alltöövõtjaid täiendavalt ei kooskõlastata juhul, kui kooskõlastuse kriteeriumid on alltöövõtja osas eelnevalt täidetud.
16.8.	Tellijal on õigus nõuda:

16.8.1.	Tellijaga mittekooskõlastatud alltöövõtjate kasutamisel ning Lepingus kirjeldatud Töö teostamise ajal Töövõtja või alltöövõtja poolt maksu- ja tollialaste õigusrikkumiste toimepanemisel leppetrahvi tasumist õigusrikkumise toime pannud juriidilise isiku poolt kuni 20% (kakskümmend protsenti) alltöövõtjaga hankelepingu raames konkreetse töö tegemiseks sõlmitud Lepingu tasust.
16.8.2.	Alltöövõtjate viivitamata eemaldamist Tööde tegemiselt ja ehitusplatsilt.
16.8.3.	Vajaduse korral peatada Tööde tegemine kuni Lepingus sätestatud nõuetele vastavate alltöövõtjate kaasamiseni Töövõtja poolt.
16.8.4.	Sõlmitud Lepingu erakorraliselt üles öelda kui Töövõtja ei täida Lepingus kokku lepitud nõudeid ja ei kõrvalda mittevastavust ka Tellija poolt antud 
mõistliku tähtaja jooksul.

17.	Julgeolekutingimused 

17.1.	Töövõtja kohustub täitma Tellija ja sama valitsemisala asutustes kehtivaid julgeolekutingimusi (RHAD Lisa 2.1. Julgeolekutingimused koos lisadega) ja kinni pidama konfidentsiaalsustingimustest (RHAD Lisa 5). 
17.2.	Juhul, kui Töövõtja kasutab alltöövõtjaid, tuleb need eelnevalt kirjalikult kooskõlastada Tellijaga ning ka neile rakenduvad kõik Lepingus sätestatud julgeolekutingimused. Alltöövõtjate poolt julgeolekutingimuste täitmise eest vastutab Töövõtja.
17.3.	Tellijal on õigus Töövõtja või tema poolt Tööde teostamiseks kasutatavate kolmandate isikute poolt julgeolekutingimuste mittejärgimisel Leping erakorraliselt etteteatamise tähtaega järgimata üles öelda.

18.	Riigisaladuse nõuded 

18.1.	Töövõtja töötleb riigisaladust riigisaladuse ja salastatud välisteabe seaduse ja selle rakendusaktidega sätestatud korras ning kooskõlas välislepingutega ja asutusesiseseks kasutamiseks tunnistatud teavet avaliku teabe seaduse ja selle rakendusaktidega sätestatud korras.
18.2.	Töövõtjal on keelatud asutusesiseseks kasutamiseks tunnistatud teabe ning riigisaladuse reprodutseerimine ja avaldamine mistahes kolmandatele isikutele, sh isikutele kellel puudub vastav juurdepääsuõigus ja teadmisvajadus.
18.3.	Riigisaladust töödeldakse vaid Tellija/Töövõtja vastavates ruumides kasutades selleks vajadusel Tellija vastavalt akrediteeritud töötlussüsteeme.
18.4.	Salastatud teabekandjate arvestust peab ja selle terviklikkust kontrollib Töövõtja.
18.5.	Töövõtja kohustub tagama pideva järelevalve salastatud teabekandjate üle.
18.6.	Kui Töövõtja saab Lepingu täitmise ajal vastavad riigisaladuse töötlusloa ja vastavussertifikaadi võib riigisaladust töödelda ka Töövõtja ruumides ja Töövõtja töötlussüsteemis, mille eelduseks on vastava Lepingu lisa sõlmimine.
18.7.	Lepingu lõppedes tagastatakse kogu selle käigus saadud ja loodud riigisaladus Tellijale.
18.8.	Enne Tööde alustamist edastab Töövõtja Tellijale Tellija ja sama valitsemisala asutustes töid teostavate isikute nimekirja koos isikukoodidega ning koopiad nende riigisaladusele juurdepääsulubadest.

19.	Muud tingimused

19.1.	Pooled peavad Lepingut täitma kooskõlas Eesti Vabariigis kehtivate õigusaktidega, heas usus, vastavuses heade kommetega ja hea ehitustavaga.
19.2.	Poolte vahelised Lepinguga seotud teated peavad olema kirjalikus vormis, välja arvatud juhtudel, kui sellistel teadetel on informatiivne sisu ning sellega ei kaasne õiguslikke tagajärgi.
19.3.	Kontaktisiku või muude andmete muutumisest teatab pool ühepoolse kirjaliku avaldusega teisele poolele viivitamata, hiljemalt 5 päeva jooksul muudatuse toimumisest arvates ning see fikseeritakse järgmise koosoleku protokollis. Nimetatud teadet ei loeta lepingu muudatuseks
19.4.	Teade loetakse kätte saaduks, kui teade on üle antud allkirja vastu või saadetud tähitud kirjaga teisele Poolele ning postitamisest on möödunud 5 (viis) tööpäeva või kui digitaalallkirjastatud teade on saadetud Poole Lepingus märgitud e-posti aadressile, loetakse teade kätte saaduks järgmisel tööpäeval v.a juhul, kui Pool on teate kätte saamist e-posti teel varem kinnitanud või teatele vastanud. Informatsioonilist teadet võib edastada telefoni või e-posti teel.
19.5.	Vaidlused, mis tekivad Lepingu täitmise käigus, lahendatakse läbirääkimiste teel ja kokkuleppel. Kui Pooled kokkulepet ei saavuta, lahendatakse vaidlus Eesti seadusandluse alusel Harju Maakohtus.
19.6.	Kumbki Pool ei tohi käesolevast Lepingust tulenevaid õigusi ja kohustusi üle anda kolmandatele isikutele teise Poole kirjaliku nõusolekuta.
19.7.	Käesoleva Lepingu tõlgendamisel tuleb lähtuda Poolte ühisest tegelikust tahtest. Lepingu tõlgendamise aluseks ei või olla ebaõige tähistus ega väljendusviis, mida Pooled kasutasid eksimuse tõttu. Kui Poolte ühist tegelikku tahet ei õnnestu kindlaks teha, tuleb Lepingut tõlgendada nii nagu teise Poolega samasugune mõistlik isik pidi seda samadel asjaoludel mõistma. Üksikut Lepingu tingimust tuleb tõlgendada koos teiste lepingutingimustega, andes igaühele neist tähenduse, mis lähtub Lepingu kui terviku tähendusest.
19.8.	Töövõtja on riigihanke käigus tutvunud käesoleva Lepingu osaks oleva dokumentatsiooniga ja on pakkumuse esitamisega kinnitanud, et omab täielikku ja Lepingu täitmiseks piisavat ülevaadet teostatava Töö mahtudest, piiridest ja muudest Tööga seotud asjaoludest ning on võimeline teostama nimetatud tehnilise dokumentatsiooni alusel Töö vastavuses käesoleva Lepingu tingimustega.
19.9.	Juhul, kui Töö või selle osa, sealhulgas Töö esemeks olevate dokumentide näol, on tegemist vastavalt kehtivatele õigusaktidele autoriõiguse kaitse alla kuuluva teosega, loetakse käesolevat Lepingut poolte kokkuleppel ühtlasi ka autorilepinguks autoriõiguse seaduse tähenduses alljärgnevate tagajärgedega:

19.9.1.	Töövõtja annab Lepingu sõlmimisega Tellijale üle (loovutab) kõik autoriõiguse sisuks olevad varalised õigused ja annab litsentsi isiklike õiguste kasutamiseks vastavalt Autoriõiguse seaduses sätestatule, sealhulgas tööprojektile.
19.9.2.	Töövõtja annab Lepingu sõlmimisega Tellijale üle omandi Tööle, sealhulgas Töö esemeks olevatele dokumentidele kaasa arvatud Töövõtja poolt koostatud Tööde aluseks olevale tööprojektile.
19.9.3.	Lepingu alusel Töövõtjale makstavas tasus loetakse Poolte kokkuleppel sisalduvaks ka autoritasu autoriõiguse seaduse tähenduses.
19.9.4.	Alltöövõtjate kasutamise korral kohustub Töövõtja sõlmima alltöövõtjatega kokkuleppe teoste varaliste õiguste loovutamise ja isikliku õiguse kasutamiseks loa andmiseks Tellijale ning Tellija nõudmisel esitama sõlmitud kokkulepped.

19.10.	Leping on koostatud eesti keeles ja allkirjastatud digitaalselt ning omab mõlemale Poolele ühesugust juriidilist jõudu.

Tellija esindaja:						Töövõtja esindaja: 

(allkirjastatud digitaalselt)				(allkirjastatud digitaalselt)

Magnus-Valdemar Saar					Ülo Older
peadirektor						juhatuse liige